OBH 1601/2000.
Az állampolgári jogok országgyűlési biztosának jelentése
Előadó : dr. Győrffy Zsuzsanna

A vizsgálat megindítása
	A panaszos beadványában sérelmezte, hogy a vaskúti önkormányzat a közétkeztetést a felújított és üresen álló önkormányzati konyha helyett egy helyi vendéglőben biztosítja. Panaszát a nem megfelelő környezetben, valamint a kifogásolgató mennyiségben és minőségben szolgáltatott gyermekétkeztetés miatt tette. Az ügyben az ifjúság érdekei sérelmének gyanúja miatt vizsgálatot indítottam.
	Tájékoztatást kértem Vaskút Önkormányzatának jegyzőjétől, Bács-Kiskun Megye Közigazgatási Hivatalának és a Belügyminisztérium Önkormányzati Főosztályának vezetőjétől. 

Az ügy jogszabályi háttere
•	A Magyar Köztársaság Alkotmánya
16. § A Magyar Köztársaság különös gondot fordít az ifjúság létbiztonságára, oktatására és nevelésére, védelmezi az ifjúság érdekeit.

•	1993. évi LXXIX. törvény a közoktatásról
10. § (1) A gyermeknek, a tanulónak joga, hogy nevelési, illetőleg nevelési-oktatási intézményben biztonságban és egészséges környezetben neveljék és oktassák, óvodai életrendjét, iskolai tanulmányi rendjét pihenőidő, szabadidő, testmozgás beépítésével, sportolási, étkezési lehetőség biztosításával életkorának és fejlettségének megfelelően alakítsák ki.
(4) A gyermek, tanuló joga, hogy a nevelési-oktatási intézményben, családja anyagi helyzetétől függően, kérelmére ingyenes vagy kedvezményes étkezésben, tanszerellátásban részesüljön...

A tényállás és a vizsgálat megállapításai
	Vaskút jegyzője arról tájékoztatott, hogy az önkormányzat idősek otthonát is működtet. Korábban az idősek élelmezését is az iskola konyhájáról oldották meg. Mivel ott hétvégén nem főztek, ezért a képviselőtestület megoldást keresett arra, hogy az iskolásokat és az időseket is egy helyen tudják étkeztetni.  A képviselőtestület a közétkeztetés ellátására pályázatot írt ki,  melyet egy betéti társaság nyert meg. Azóta a napközis gyerekek és az idősek otthonában gondozottak étkeztetését a pályázatot megnyerő betéti társaság által működtetett vendéglő látja el.
A közigazgatási hivatal a levélben jelzett problémát részletesen kivizsgálta.
	Mindhárom megkeresett hatóság szerint Vaskúton a közétkeztetés átszervezése a hatályos jogszabályok szerint történt. 
	Fentiek miatt megállapítottam, hogy a beadványban foglaltak nem hozhatók összefüggésbe alkotmányos jogok sérelmével, ezért a vizsgálatot az állampolgári jogok országgyűlési biztosáról szóló 1993. évi LIX. törvény 17. § (1) kapott felhatalmazás alapján lezárom.

Budapest, 2001. március 6.

Gönczöl Katalin